**Р о д и т е љ и – г л а в н и о с л о н а ц д е ц е**

Почетак другог полугодишта донео је нова знања и нове школске обавезе, али и другачије стање у друштву. Услед новонастале ситуације у држави принуђени смо да радимо од куће, да се не дружимо са пријатељима због ширења заразе , а наша деца уче путем онлајна и ТВ-а. Време проводимо у кући са породицом трудећи се да међусобно дружимо, али и да свако од нас изврши своје обавезе. Прво хигијенске, одрасли своје пословне обавезе, а деца своје школске обавезе.

Учење је процес који, осим што детету даје нова знања и проширује видике, усавршава ментално понашање, допуњује васпитање, развија моторику и разне друге вештине. Све ово су деца постизала уз подршку родитеља и наставника. Новонастала ситуација наметнула је да деца уче на даљину уз праћење наставе путем ТВ-а и онлајн наставом. Улога родитеља и наставника се мења. Родитељ je стално уз дете, а наставници задатке, објашњења и повратну информацију могу да шаљу само путем вибера, друштвених мрежа.....

Улога родитеља је , у овој ситуацији , захтевнија. Поред редовних обавеза у кући и које носи њихов посао, они сада морају да контролишу и како деца уче, да ли редовно шаљу домаће задатке и да им помогну да време у изолацији проведу са што мање стреса и страха.

Свака нова ситуација нас научи нечему новом и извуче из нас оно што нисмо ни знали да можемо.

Зато желим да Вам упутим речи подршке:

**1. Време проводите у кући** са породицом, не дружите се пријатељима и излазите напоље само када морате.

**2. Ако се плашите** у овој ситуацији за себе и ваше најближе, снагу потражите у вашој породици, у дружењу са њима и игрању друштвених игара после завршених обавеза. Покажите деци како да се изборе са страхом.

**3. Покажите разумевање за оне који се плаше** – ако се ви не плашите, можда се ваши ближњи плаше, не омаловажавајте ничији страх.

**4. Правите дневне распореде**. – Колико је дневни распоред важан деци, толико је важан и вама. Можете пронаћи време и за себе.

**5. Пратите активности своје деце** – подсетите их зашто је важно учити и редовно радити домаће задатке. Помозите им да организују своје слободно време, уколико им недостају идеје.

**6. Останите повезани**. - Позовите људе који су вам важни, дописујте се, поделите занимљиве садржаје, размените ваша тренутна осећања. Време проведено са породицом проведите квалитетно, боље упознајте ваше дете и његове потребе.

**7. Део дана проведите у директном контакту са децом –** Дружите се, гледајте заједно филмове, причајте са њима, али не само о школи, већ и ономе што они желе и што их интересује. Играјте се са њима, јер на тај начин можете да задовољите њихову потребу за игром.

**8. Ако некоме кажете нешто ружно,**ако будете груби или непријатни, а схватите да сте претерали, то и кажите и извините се.

**9.** **Не љутите се на себе за ствари које не можете да промените** и не очекујте од деце, партнера и пријатеља оно што не могу да испуне. Све што очекујете од деце идите корак по корак, јер они се на свој начин носе са овом ситуацијом.

Драгана Ницовић, педагог